A avalancha de población en a cuenca menera de Mequinenza aumentó as colonias meneras y tamién fació creixer totz os lugars cercanos. O creiximiento sobre tot tenió puesto en Mequinenza, si bien o lugar no aumentó a extensión urbana. Quan a población recientment plegada ya no culliba en as cambras de alquiler, s'alochó en corrales, barracas y tot tipo d'espacios improvisaus. En 20 anyos, de 1900 a 1920, o lugar pasó de 2.400 habitants a 4.200, mayoritariament hombres. Un alud que se tornó a repetir en os anyos quaranta. Os numeros son poco precisos, pero en 1945 l'incheniero chefe d'o districto de Zaragoza afirmaba que a población menera, entre obrers y familiars, yera de 4.132 personas, resultau de contabilizar as cartillas d'os seis economatos miners de Mequinenza y d'as colonias meneras de Virchen d'o Pilar, Previsión y Electroquimica de Flix. Mequinenza se convirtió en una población menera por excelencia, an plegoron miners aragoneses (d'Andorra, Utrillas, Montalbán, Alcorisa u Aliaga) y tamién d'Asturias, Andalucía, Múrcia y Galicia. A menería transformó a comunidat local y modificó l'actividat economica tradicional, basada en una agricultura de secano porque como que en atras zonas meneras se cheneralizó la figura d'o menero agricultor que compaginaba os treballos d'a mina con o treballo en o campo.